**Nylig avdød:** Artikkelen handler om en person som døde nylig. Slike biografier kan bli hyppig endret og oppdatert. Les som vanlig Wikipedia med kritisk sans.

**Telesphore Placidus Toppo** (født 15. oktober 1939 i Chainpur i Britisk India, død 4. oktober 2023 i Mandar block nær Ranchi i delstaten Jharkhand i India) var en av Den katolske kirkes kardinaler og erkebiskop av Ranchi.

Liv og virke
------------

### Bakgrunn

Telesphore Toppo tilhørte stammen oraon (kuruk), som sammen med santalene (en gruppebetegnelse som omfatter flere stammer), var målgruppe for Den norske santalmisjonen. Erkebispedømmet Ranchi og bispedømmene Dumka og Gumla ligger i disse folkenes kjerneområder. Oraon-stammen tilhører gruppen adivasi. Toppo ble den første indiske kardinalen fra disse stammefolkene.[]

Han var det åttende av ti barn av Ambrose Toppo og Sofia Xalxo. Han fikk sin utdannelse ved landsbyskolen i Jhargaon, grunnskolen i Barwaynagar, videregående skole i Chainpur, St. Xavier's College i Ranchi (English honours 1965), St. Albert's College i Ranchi (det regionale presteseminaret) og Det pavelige universitet Urbaniana i Roma.[]

### Prest

Toppo ble presteviet den 3. mai 1969 av den emeriterte biskop av Basel og Lugano, Franz von Streng. Han tok fordypningsstudier i teologi fra Det pavelige universitet Urbaniana i Roma.

### Biskop av Dumka

Etter noen år i sjelesorgen ble han den 8. juni 1978 utnevnt av pave Paul VI til biskop av Dumka. Han ble bispeviet den 7. oktober samme år av erkebiskop Pius Kerketta av Ranchi; medkonsekerende var biskop Leo Tigga av Raiganj og biskop Joseph Robert Rodericks av Jamshedpur.

### Erkebiskop av Ranchi

Den 8. november 1983 ble han koadjutor til biskopen av av Ranchi, og han overtok som erkebiskop der den 7. august året etter.

### Kardinal

Han ble av pave Johannes Paul II kreert til kardinal den 21. oktober 2003; og fikk som tittelkirke *Sacro Cuore di Gesù agonizzante a Vitinia*.

Pave Frans innvilget kardinal Toppos aldersbetingede fratreden som erkebiskop av Ranchi den 24. juni 2018, og utnevnte samtidig biskopen av Jamshedpur, Felix Toppo, til hans etterfølger.

Telesphore Toppo døde på *Constant Lievens Hospital & Research Center* i Ranchi den 4. oktober 2023, i en alder av 83 år. Også Felix Toppo tilhører de indiske stammefolkene, skjønt de to ikke er i slekt.

Episkopalgenealogi
------------------

Hans episkopalgenealogi er:

* Kardinal Scipione Rebiba (1504-1577)
* Kardinal Giulio Antonio Santori (1532-1602) \* bispeviet 1566
* Kardinal Girolamo Bernerio (1540-1611) \*1586
* Erkebiskop Galeazzo Sanvitale (1566-1622) \*1604
* Kardinal Ludovico Ludovisi (1595-1632) \*1621
* Kardinal Luigi Caetani (1595-1642) \*1622
* Kardinal Ulderico Carpegna (1595-1679) \*1630
* Kardinal Paluzzo Paluzzi Altieri degli Albertoni (1623-1698) \*1666
* Pave Benedikt XIII (1649-1730) \*1675
* Pave Benedikt XIV (1675-1758) \*1724
* Pave Klemens XIII (1693-1769) \*1743
* Kardinal Alessandro Mattei (1744-1820) \*1777
* Kardinal Pietro Francesco Galleffi (1770-1837) \*1819
* Kardinal Filippo de Angelis (1792-1877) \*1826
* Kardinal Amilcare Malagola (1840-1895) \*1876
* Kardinal Giovanni Tacci Porcelli (1840-1895) \*1876
* Pave Johannes XXIII (1881-1963) \*1924
* Erkebiskop Pius Kerketta, S.J. (1910-1993) \*1961
* Kardinal *Telesphore Placidus Toppo* (1939-2023) \*1978

Referanser
----------

1. ↑   ccbi.in[Hentet fra Wikidata]
2. ↑  «New Archbishop For Ranchi Appointed». *Matters India*. 24. juni 2018.
3. ↑  «India’s first tribal Cardinal Toppo dies». *UCA News*. 4. oktober 2023.
4. ↑  Carvalho, Nirmala (7. august 2018). «New archbishop installed in India's troubled Jharkhand state». *Crux*. Arkivert fra originalen 8. august 2018. Besøkt 5. oktober 2023.
5. ↑  www.catholic-hierarchy.org toppotp, lest 23. juni 2021

Eksterne lenker
---------------

* Fyldige kardinalsbigrafier på norsk – katolsk.no
* Biografi på The Cardinals of the Holy Roman Church

|  |  |
| --- | --- |
| Oppslagsverk/autoritetsdata | Catholic-Hierarchy **·** VIAF **·** GND
 |